Der er et stykke vej endnu for elbilernes endelige indtog i Nordjylland, og det handler i høj grad om, at der ikke er tilstrækkelige med ladekapacitet, det viser en ny befolkningsundersøgelse foretaget af YouGov og Tekniq Arbejdsgiverne, der repræsenterer 55.000 medarbejdere fordelt på cirka 4100 virksomheder inden for el, VVS og metal. 56 procent af de adspurgte nordjyder siger, at de slet ikke eller kun i mindre grad overvejer at købe elbil. - Det er et udtryk for, at vi kan gøre det at købe elbil mere attraktivt, siger Lars Sindal Kristensen, der er formand for Tekniq Arbejdsgiverne. I Region Nordjylland svarer 53 procent af deltagerne i undersøgelsen, at flere offentligt tilgængelige ladestandere i nogen eller højere grad ville styrke deres lyst til at købe elbil. - Hvis vi ikke får gjort noget ved muligheden for at lade sin bil op, så risikerer vi at miste farten i den grønne omstilling. Vi skal simpelthen til at sætte foden på pedalen, så endnu flere kan se mulighederne i den grønne omstilling, siger Lars Sindal Kristensen.

Opsummering:
På grund af manglende opladningsmuligheder tøver mange nordjyder med at købe elbil.